In nomine Domini. Amen. Anno ipsius a Nativitate millesimo CCº LXº, indictione tercia, mense octobris septima die intrante, residente domno Alexandro papa quarto, in presentia mei Venture, notarii, et testium subscriptorum, frater Raimundus, prior Ville Nove, et frater P., cellerarius Moysiacensis, et frater B., prior de Salvitate Montis Corbelli, monachi Moysiacenses, representarunt et tradiderunt reverendo patri domno Yvoni, venerabili abbati Cluniacensi, ac legerunt publice coram eo et predictis testibus quod[d]am par litterarum sigillatarum sex sigillis pendentibus cereis, in quorum primo sigillorum erat impressa similitudo beati Petri cum clave in manus, et in circulo dicti sigilli erant tales littere: «†Sigillum Sancti Petri Moysiacensis.» In secundo vero sigillo erat impressa similitudo beate Marie Virginis cum filio in brachiis, et in circulo dicti sigilli erant littere que, licet apparerent, bene legi non poterant. In tercio vero sigillo erat impressa similitudo beate Marie Virginis cum filio in brachiis, et ad pedes dicte similitudinis erat impressa similitudo cujusdam fratris flexis genibus, et littere dicti sigilli pro parte legi poterant, pro parte non. In quarto vero sigillo erat impressa similitudo cujusdam castri seu ecclesie, et littere dicti sigilli pro parte legi poterant, pro parte non. In quinto vero sigillo erat impressa similitudo cujusdam grifonis, et littere dicti sigilli pro parte legi poterant, pro parte non; et in sexto videbatur impressa similitudo beati Michaelis, cum draconis similitudine sub pedibus, et littere dicti sigilli parum legi poterant. Quarum litterarum tenor talis est: «In nomine Domini nostri Jesu Christi. Amen. Anno ejusdem Mº CCº LXº, in vigilia Assumptionis Sancte Marie, bone memorie Guillelmo, Dei gratia abbate Moysiacensi, etc.» (Voir la charte nº 5028.) Item presentarunt predicti priores et legerunt predicto domno Y. abbati, insimul cum litteris supradictis, quandam cedulam quam promiserunt dicti priores suis sigillis pendentibus munitam predicto domno abbati dare, cujus cedule tenor talis est: «In nomine, etc., anno Domini Mº CCº LXº, mense octobris, feria quinta ante festum Sancti Dyonisii, nos fratres, etc.» Data seu representata fuerunt omnia supradicta apud Roveredum, juxta Parisius, coram venerabili patre domno B., archiepiscopo Cusentino, ... priore Sancti Martini de Campis, magistro Gauderico, ... priore Montis Mirabili, magistro Simone de Armentariis, domno Guillelmo de Avignione, capellano domni.. abbatis predicti, Martino, monacho de Consiaco, ... archidiacono de Cluniaco, Johanne de Valefenis, Ansoldo, priore de Nantolio, Goffredo, monacho, de Rogo, monacho, subpriore scolarum, Phylippo, monacho scolari Sancte Margarite, Phylippo de Monte Mirabili; priore Sancte Marie Deaurate; priore majori Moysiacensi et aliis electoribus. Ego Ventura Marianensis de Clusio, sacrosancte Romane ecclesie auctoritate notarius, predictis omnibus interfui, et ut supra legitur, prout in dictis litteris et cedula lectis et presentatis inveni nichil adendo vel minuendo, preter punctum et sillabam forsitan, de mandato predicti domni Yvonis, abbatis Cluniacensis, et consensu et voluntate predictorum presentium, in publicam formam redegi meoque sigillo signavi. Signum dicti Venture, notarii. (Paraphe.) Insuper, ad majorem cautelam et evidentiam pleniorem, presens instrumentum voluit et petiit predictus domnus Yvo, abbas Cluniacensis, presentibus et volentibus prioribus predictas litteras et cedulas presentantibus, coram omnibus testibus suprascriptis, sigilli venerabilis patris domni B., archiepiscopi Cusentini, quo utitur munimine roborari.